Παρασκευάς Καρασούλος

Ο Παρασκευάς Καρασούλος (15 Αυγούστου 1962) είναι Έλληνας στιχουργός.

Βιογραφία 
Γεννήθηκε και μεγάλωσε στον Υμηττό. Μπήκε στη δισκογραφία το 1987 με το δίσκο Το Μαγικό Κλειδί που συνέθεσε ο Στέφανος Κορκολής και ερμήνευσε η Μαρία Δημητριάδη. Οι επόμενοι δύο δίσκοι του έχουν επίσης την υπογραφή του Στέφανου Κορκολή: το 1988 κυκλοφορεί ο δίσκος Λες κι είσαι νύχτα, όπου ο συνθέτης τραγουδάει κιόλας, και το 1989 ο δίσκος Παλίρροια τον οποίο ερμηνεύει η Δήμητρα Γαλάνη. Τα τραγούδια Δεν είσαι εδώ και Και σ' αγαπώ μένουν στο χρόνο. 

Το 1991 συνεργάζεται πάλι με τη Δήμητρα Γαλάνη στο δίσκο Φως. Ο δίσκος αυτός είναι η πρώτη συνθετική απόπειρα της Δήμητρας Γαλάνη και τραγούδια που κάνουν επιτυχία και παραμένουν διαχρονικά είναι το Δυο μέρες μόνο και το Στο πάτωμα τα ρούχα σου. 

Το 1996 είναι η χρονιά σταθμός για τον Παρασκευά Καρασούλο: κυκλοφορεί ο ψηφιακός δίσκος Μικρή πατρίδα σε μουσική Γιώργου Ανδρέου και ερμηνεία Παντελή Θεοχαρίδη, Μόρφως Τσαϊρέλη, Γιώργου Νταλάρα, Αλκίνοου Ιωαννίδη, Ελένης Τσαλιλογοπούλου, ο οποίος είναι ο πρώτος της δισκογραφικής και εκδοτικής του εταιρίας Μικρή Άρκτος. Η Μικρή πατρίδα γίνεται το σήμα κατατεθέν του και ένα από τα διαχρονικότερα ελληνικά τραγούδια ενώ η Μικρή Άρκτος συνεχίζει με πολύ ενεργή παρουσία στα πράγματα της ελληνικής δισκογραφίας. 

Το 2000 εκδίδονται από τη Μικρή Άρκτο τα δύο βιβλία του Μικρή Πατρίδα και Η Στίξη των Ημερών και ένα χρόνο αργότερα ο επόμενος ψηφιακός του δίσκος Δον Κιχώτες σε μουσική Θοδωρή Οικονόμου και ερμηνεία Μαρίας Δημητριάδη, ενώ μέσω της καλλιτεχνικής εταιρίας δίνει τη δυνατότητα σε πολλούς νέους καλλιτέχνες να αναδείξουν το ταλέντο τους με τις Ακροάσεις Δημιουργών και Ερμηνευτών της Μικρής Άρκτου.  

Από τις τέσσερεις Ακροάσεις της Μικρής Άρκτου έχουν αναδειχθεί ως σήμερα καλλιτέχνες όπως η Νατάσσα Μποφίλιου, ο Γεράσιμος Ευαγγελάτος, ο Θέμης Καραμουρατίδης, η Ελεωνόρα Ζουγανέλη, ο Μίνως Θεοχάρης, ο Δημήτρης Μαραμής, ο Γιάννης Βασιλόπουλος, ο Σπύρος Παρασκευάκος, η Δήμητρα Σελεμίδου, ο Μιχάλης και ο Παντελής Καλογεράκης κ.α. 

Το 2004 κυκλοφορεί ο Κήπος των Ευχών που ερμηνεύει ο Μάριος Φραγκούλης και συνθέτουν ο ίδιος ο ερμηνευτής, ο Στέφανος Κορκολής, ο Θοδωρής Οικονόμου, ο Θέμης Καραμουρατίδης, ο Δημήτρης Μαραμής και ο Θύμιος Παπαδόπουλος. Ξεχωρίζουν από το δίσκο τραγούδια όπως ο Μικρός Πρίγκιπας, οι Δρόμοι του Ουρανού, το Θαύμα και τα Νησιά.

Το 2007 ο ραδιοφωνικός σταθμός Δεύτερο τον τιμά μέσα από ένα αφιέρωμα που κάνει στους σημαντικότερους Έλληνες στιχουργούς. Το 2008 η Μικρή Άρκτος συνεργάζεται με την ECM με αποτέλεσμα από την εταιρεία του να κυκλοφορήσουν ψηφιακοί δίσκοι της Ελένης Καραϊνδρου, του Νίκου Κυπουργού και της Σαββίνας Γιαννάτου, ενώ ο ίδιος αναλαμβάνει τη διοργάνωση του Φεστιβάλ Υμηττού με μεγάλη επιτυχία. 

Το 2012 κυκλοφορεί από την Μικρή Άρκτο μια ειδική έκδοση για τα 25 χρόνια παρουσίας του στην δισκογραφία, με 45 επιλεγμένα τραγούδια από τις συνεργασίες του με γενικό τίτλο Τρεις τελείες.  Την ίδια χρονιά γράφει το τραγούδι τίτλων της ταινίας Αν του Χριστόφορου Παπακαλιάτη, σε μουσική και ερμηνεία της Δήμητρας Γαλάνη, σημειώνοντας μεγάλη επιιτυχία. Δύο χρόνια αργότερα, το 2014, κυκλοφορεί ο επόμενός του δίσκος Αλλιώς, σε συμπαραγωγή της Μικρής Άρκτου με τη North Knot, στον οποίο υπογράφει ο ίδιος τους στίχους, η Δήμητρα Γαλάνη, ο Χρυσόστομος Μουράτογλου και ο Jun Miyake τη μουσική και ερμηνεύει η Δήμητρα Γαλάνη. Ξεχωρίζουν το ομώνυμο, το Πίσω μην κοιτάς, το Αν και η Μοναξιά. 

Το 2015 κάνει το πρώτο του βήμα στο θέατρο, συγγράφοντας το κείμενο και τους στίχους της παιδικής μουσικοθεατρικής παράστασης Ο Ιάσονας και το χρυσόμαλλο δέρας, η οποία ανέβηκε στο θέατρο Badminton σε σκηνοθεσία της Σοφίας Σπυράττου και μουσική του Νίκου Κυπουργού. Το ίδιο διάστημα κυκλοφορεί από τη Μικρή Άρκτο έναν κύκλο παιδικών τραγουδιών Ποιος μου χάλασε το τραίνο; που συνυπογράφει τους στίχους τους με τον Γιάννη Βασιλόπουλο, διακριθέντα στιχουργό της 4ης Ακρόασης της Μικρής Άρκτου και την μουσική υπογράφει ο Γιώργος Ανδρέου. Στον δίσκο συμμετείχαν οι ερμηνευτές Δήμητρα Σελεμίδου, Κορίνα Λεγάκη, Δημήτρης Βουτσάς, Δήμητρα Γαλάνη και Βασίλης Παπακωνσταντίνου.

Δισκογραφία

Προσωπική Δισκογραφία
Το μαγικό κλειδί (μουσική: Στέφανος Κορκολής / ερμηνεία: Μαρία Δημητριάδη) (1987)
Λες κι είσαι νύχτα (μουσική, ερμηνεία: Στέφανος Κορκολής) (1988)
Παλίρροια (μουσική: Στέφανος Κορκολής / ερμηνεία: Δήμητρα Γαλάνη) (1989)
Φως (μουσική, ερμηνεία: Δήμητρα Γαλάνη) (1991)
Μικρή πατρίδα (μουσική: Γιώργος Ανδρέου / ερμηνεία: Παντελής Θεοχαρίδης, Μόρφω Τσαϊρέλη, Γιώργος Νταλάρας, Αλκίνοος Ιωαννίδης, Ελένη Τσαλιγοπούλου) (1996)
Δον Κιχώτες (μουσική: Θοδωρής Οικονόμου, ερμηνεία: Μαρία Δημητριάδη) (2001)
Στην ίδια ζωή - CD single (μουσική: Θοδωρής Οικονόμου / ερμηνεία: Τάσος Αποστόλου) (2002)
Ο κήπος των ευχών (μουσική: Θοδωρής Οικονόμου, Θύμιος Παπαδόπουλος, Μάριος Φραγκούλης, Στέφανος Κορκολής, Δημήτρης Μαραμής, Θέμης Καραμουρατίδης / ερμηνεία: Μάριος Φραγκούλης) (2004)
Αλλιώς (μουσική: Δήμητρα Γαλάνη, Χρυσόστομος Μουράτογλου, Jun Miyake / ερμηνεία: Δήμητρα Γαλάνη) (2014)
Ποιός μου χάλασε το τραίνο; (στίχοι: Παρασκευάς Καρασούλος, Γιάννης Βασιλόπουλος / μουσική: Γιώργος Ανδρέου, Δήμητρα Γαλάνη / ερμηνεία: Δήμητρα Σελεμίδου, Κορίνα Λεγάκη, Δημήτρης Βουτσάς, Δήμητρα Γαλάνη, Βασίλης Παπακωνσταντίνου) (2015)
Ο Ιάσονας και το χρυσόμαλλο δέρας (μουσική: Νίκος Κυπουργός / ερμηνεία: Σαβίνα Γιαννάτου, Ζαχαρίας Καρούνης, Μαρίνα Σάττι) (2015)

Συμμετοχές
Το φίλημα του χρόνου προσωπικός δίσκος της Βούλας Σαββίδη, συμμετοχή σε ένα τραγούδι που μελοποίησε ο Παντελής Θαλασσινός (1992)
Τα τραγούδια της νύχτας προσωπικός δίσκος του Κώστα Θωμαϊδη, συμμετοχή σε τρία τραγούδια πάνω σε μουσική Nicola Piovani και Madredeus (1993)
Η νύχτα θα το πει προσωπικός δίσκος του Διονύση Τσακνή, συμμετοχή σε ένα τραγούδι που μελοποίησε ο Διονύσης Τσακνής και ερμήνευσε με το Λαυρέντη Μαχαιρίτσα (1996)
Φεγγάρι ερωτευμένο (προσωπικός δίσκος του Μάριου Φραγκούλη, ο οποίος επανεκτέλεσε τρία τραγούδια του και μελοποίησε και ερμήνευσε ένα καινούριο) (1999)
Η ξένη - CD single (μουσική: Δήμητρα Γαλάνη, ερμηνεία: Τάνια Νασσιμπιάν) (2000)
Τα μυστικά του κήπου προσωπικός δίσκος του Νίκου Κυπουργού, ο οποίος μελοποίησε ένα τραγούδι του που ερμήνευσαν η Δήμητρα Γαλάνη και ο Διονύσης Σαββόπουλος (2001)
Πες μου θάλασσα προσωπικός δίσκος της Άλκηστις Πρωτοψάλτη, η οποία επανεκτέλεσε ένα τραγούδι του (2002)
Θα το μετανιώσεις δίσκος με το soundtack της ομώνυμης ταινίας σε μουσική Δήμητρας Γαλάνη, συμμετοχή σε τρία τραγούδια σε ερμηνεία Τάνιας Τσανακλίδου και Δήμητρας Γαλάνη (2003)
Ανεμόπτερο προσωπικός δίσκος του Στέφανου Κορκολή, ο οποίος μελοποίησε ένα τραγούδι του που ερμήνευσε ο Γιώργος Νταλάρας (2004)

Βιβλιογραφία
Μικρή πατρίδα βιβλίο που περιλαμβάνει τους στίχους που έγραψε από το 1987 μέχρι το 2000 (2000)
Η στίξη των ημερών 45 ποιήματα χαϊκού (2000)

Παραπομπές σημειώσεις

Καρασουλος Παρασκευας